b'\n_START_ARTICLE_\nTristar & Red Sector Inc.\n_START_PARAGRAPH_\nTristar & Red Sector Incorporated, usein vain TRSI, on kansainv\xc3\xa4linen kr\xc3\xa4kkeri- ja demoskeneryhm\xc3\xa4, joka syntyi, kun ryhm\xc3\xa4t Red Sector Inc. (RSI) ja Tristar (TRS) yhdistyiv\xc3\xa4t. TRSI toimii tai on toiminut Commodore 64:n, Amigan, PC:n ja pelikonsolien parissa. Sill\xc3\xa4 on ollut my\xc3\xb6s oma levymerkki, TRSI Recordz.\n_START_SECTION_\nHistoriaa\n_START_PARAGRAPH_\nTRSI perustettiin vuonna 1990 Glostrupissa Tanskassa Red Sectorin ja The Silents -ryhm\xc3\xa4n j\xc3\xa4rjest\xc3\xa4m\xc3\xa4n partyn aikana. Osa Tristarin alkuper\xc3\xa4isist\xc3\xa4 j\xc3\xa4senist\xc3\xa4 ei liittoa Red Sectorin kanssa tuolloin tunnustanut, vaan he p\xc3\xa4\xc3\xa4ttiv\xc3\xa4t jatkaa edelleen itsen\xc3\xa4isen\xc3\xa4 ryhm\xc3\xa4n\xc3\xa4 Tristar-nimen alla. TRSI:n perustajana ja vahvana vaikuttajana mainitaan usein saksalainen Irata (Dirk Lichtweiss, s. 1965), aikaisemmin Red Sectorin j\xc3\xa4sen, joka oli my\xc3\xb6s muodostamassa Red Sectorin eurooppalaista osastoa joitakin vuosia aikaisemmin._NEWLINE_TRSI:n demoihin keskittyv\xc3\xa4n\xc3\xa4 alaryhm\xc3\xa4n\xc3\xa4 toimi vuonna 1991 Suprise! Productions. Se j\xc3\xa4tti TRSI:n seuraavana vuonna. Osa sen j\xc3\xa4senist\xc3\xa4 kuitenkin palasi TRSI:hin, ja he perustivat uuden demojaoston nimelt\xc3\xa4\xc3\xa4n Masque. Sen tuotoksiin kuuluu muun muassa Wicked Sensation -trackmo.  _NEWLINE_Vuonna 1993 my\xc3\xb6s suurin osa Masquesta j\xc3\xa4tti TRSI:n, vieden mukanaan k\xc3\xa4yt\xc3\xa4nn\xc3\xb6ss\xc3\xa4 kaikki ryhm\xc3\xa4n lailliseen toimintaan osallistuneet j\xc3\xa4senet. T\xc3\xa4m\xc3\xa4 oli ryhm\xc3\xa4lle huomattava takaisku, mutta se p\xc3\xa4\xc3\xa4si kuitenkin melko pian taas jaloilleen. Loppuvuodesta perustettiin ryhm\xc3\xa4n puolalainen osasto. _NEWLINE_Vuosi 1994 oli ryhm\xc3\xa4n osalta vahva, ja se julkaisi muun muassa tuotokset Cubic Dream, Artiface ja Viktoria._NEWLINE_Vuonna 1995 TRSI:n puolalainen osasto perusti omaksi demojaostokseen ryhm\xc3\xa4n nimelt\xc3\xa4\xc3\xa4n Nah Kolor. TRSI:n johto, jota ei oltu asiasta etuk\xc3\xa4teen informoitu, ei t\xc3\xa4st\xc3\xa4 p\xc3\xa4\xc3\xa4t\xc3\xb6ksest\xc3\xa4 pit\xc3\xa4nyt, vaan antoi uudelle ryhm\xc3\xa4lle mahdollisuuden olla joko suoraan TRSI:n alaisia tai vaihtoehtoisesti jatkaa omana itsen\xc3\xa4isen\xc3\xa4 ryhm\xc3\xa4n\xc3\xa4\xc3\xa4n. Lopputuloksena t\xc3\xa4st\xc3\xa4 oli, ett\xc3\xa4 pari puolalaisen osaston j\xc3\xa4sent\xc3\xa4 jatkoi TRSI:ss\xc3\xa4, Nah Kolor alkoi toimia itsen\xc3\xa4isen\xc3\xa4, ja loput puolalaisen osaston j\xc3\xa4senet saivat h\xc3\xa4ipy\xc3\xa4 omille teilleen._NEWLINE_Samana vuonna perustettiin TRSI Recordz (my\xc3\xb6hemmin TRSI & Fairlight Recordz), pieni levymerkki, joka julkaisi joidenkin l\xc3\xa4hinn\xc3\xa4 demoskenen piiriss\xc3\xa4 toimineiden artistien levyj\xc3\xa4. _NEWLINE_Vuonna 1997 TRSI:n demojaostoksi liittyi suomalainen Mellow Chips -ryhm\xc3\xa4. Se voitti The Gathering -tapahtuman Amiga-sarjan demokilpailun seuraavana vuonna tuotoksellaan Rise. My\xc3\xb6s Mellow Chips on sittemmin kuitenkin hajonnut._NEWLINE_Vuonna 1999 TRSI julkaisi ensimm\xc3\xa4isen tuotoksensa pelikonsoleille.\n_START_SECTION_\nTristar\n_START_PARAGRAPH_\nTristar perustettiin vuonna 1988. Itsen\xc3\xa4isen\xc3\xa4 ryhm\xc3\xa4n\xc3\xa4 sill\xc3\xa4 ei ole kovinkaan paljon tuotoksia. Vuonna 1989 se j\xc3\xa4rjesti Alankomaiden Venlossa Tristar Party 1989 -tapahtuman, jossa muun muassa RSI Megademo julkaistiin.\n_START_SECTION_\nRed Sector\n_START_PARAGRAPH_\nRed Sector Inc. perustettiin Pohjois-Amerikassa vuonna 1985. Ryhm\xc3\xa4n Euroopan osasto muodostettiin saman vuoden lopulla. Red Sector keskittyi aluksi Commodore 64:een, siirtyen sitten p\xc3\xa4\xc3\xa4osin Amigan puolelle. Ryhm\xc3\xa4n ensimm\xc3\xa4inen Amiga-intro julkaistiin vuonna 1987. Samana vuonna Red Sector aloitti yhteisty\xc3\xb6n Def Jam -ryhm\xc3\xa4n kanssa, mutta sit\xc3\xa4 ei kuitenkaan kest\xc3\xa4nyt kauan._NEWLINE_Ryhm\xc3\xa4n tunnetuin tuotos on TCC-alaryhm\xc3\xa4n vuonna 1989 toteuttama, klassikon maineen saanut RSI Megademo.'